Turkiya tashqi ishlar vaziri Mavlud Chovusho‘g‘lining fikricha, Iroq hukumatining mamlakat hududiga Turkiya qo‘shinlarining kiritilishiga norozilik bildirishida uchinchi tomonning ta’siri bor. Bu haqda u 24 telekanaliga bergan intervyusida ma’lum qildi. Vazir qaysi davlatlarni nazarda tutganini aniq aytmadi.Chovusho‘g‘lining fikricha, Iroqqa Turkiya qo‘shinlarining yuborilishiga sabab “yaxshi ma’lum: mashg‘ulot va maslahat”. Uning ta’kidlashicha, Iroq bosh vaziri Haydar al-Abadiyning o‘zi Turkiyadan bir necha bora IShIDga qarshi yordam so‘ragan. Turkiya qo‘shinlari Iroqqa 4 dekabr kuni kirdi. Reuters agentligining ma’lum qilishicha, harbiy qismlar mamlakat shimoliga, Mo‘sul shahriga tashlangan. Qo‘shilmaning tarkibi 150 harbiy xizmatchi va 20-25 tankdan iboratligi aytilmoqda.